La Llei 1/2015, del 5 de febrer, del règim especial d'Aran, en el seu article 56 estableix que el Conselh Generau d'Aran té la competència en matèria de sanitat i salut pública.
La Comissió Bilateral Govern de la Generalitat – Conselh Generau d'Aran, òrgan permanent de relació entre els governs i les administracions de la Generalitat i d'Aran, té entre les seves funcions, d'acord amb l'article 84.1 b, l'adopció dels acords de transferència de competències o traspassos de béns i serveis que corresponguin.
De conformitat amb l'article 7.2 c) del Reglament d'organització i funcionament de la Comissió Bilateral Govern de la Generalitat – Conselh Generau d'Aran, publicat al DOGC mitjançant la Resolució GRI/517/2015, d'11 de març, correspon al Ple de la Comissió adoptar els acords sobre els traspassos de funcions i serveis per elevar-los al Govern de la Generalitat per a la seva aprovació final.
D'acord amb l'anterior, el Ple de la Comissió Bilateral Govern de la Generalitat – Conselh Generau d'Aran, en la seva sessió de 29 de juliol de 2015, va adoptar un acord relatiu a l'ampliació dels mitjans econòmics transferits per la Generalitat de Catalunya al Conselh Generau d'Aran en matèria de sanitat.
A proposta de la consellera de Governació i Relacions Institucionals i del conseller de Salut, i d'acord amb el Govern,
Aprovar l'Acord d'ampliació dels mitjans econòmics transferits per la Generalitat de Catalunya al Conselh Generau d'Aran en matèria de sanitat, que es publica annex a aquest Decret.
Aquest Decret entra en vigor l'endemà de la seva publicació en el Diari Oficial de la Generalitat de Catalunya
Acord de 29 de juliol de 2015, de la Comissió Bilateral Govern de la Generalitat – Conselh Generau d'Aran, d'ampliació dels mitjans econòmics transferits per la Generalitat de Catalunya al Conselh Generau d'Aran en matèria de sanitat.
D'acord amb l'article 56 de la Llei 1/2015, del 5 de febrer, del règim especial d'Aran, el Conselh Generau d'Aran té atribuïdes competències en matèria sanitat i salut pública.
En aquest àmbit, a l'empara de la Llei 16/1990, de 13 de juliol, del règim especial d'Aran, i mitjançant els corresponents decrets, es va aprovar la transferència de competències i serveis de la Generalitat de Catalunya al Conselh Generau d'Aran.
El Decret 354/2001, de 18 de desembre, estableix que es transfereix al Conselh Generau d'Aran en matèria de sanitat, entre altres funcions, la gestió i l'atenció hospitalària d'aguts i l'atenció primària de la salut i se li adscriu l'Espitau Val d'Aran, així com el seu equipament.
Així mateix, crea una comissió mixta de seguiment amb la funció de vetllar pel seguiment de les disposicions d'aquest Decret i el seu compliment correcte.
Mitjançant el Decret 196/2013 de 23 de juliol, es varen ampliar els mitjans econòmics destinats al finançament de les competències transferides.
Mitjançant el Decret 143/2014, de 28 d'octubre, d'ampliació dels mitjans transferits per la Generalitat de Catalunya al Conselh Generau d'Aran en matèria de sanitat, es va ampliar l'aportació econòmica de la Generalitat, com a lliurament per una sola vegada, i sense que s'incorpori a la valoració econòmica dels mitjans transferits, amb la transferència al Conselh Generau d'Aran, a càrrec del Servei Català de la Salut, de la quantitat de vuit-cents mil euros (800.000 €) per al finançament de la remodelació de l'Espitau Val d'Aran.
Actualment s'ha incrementat la complexitat de la casuística atesa per l'Espitau, vinculada a la millora de la cartera de serveis en cirurgia ortopèdica i traumatologia i en oncologia, com a conseqüència del desenvolupament del model d'aliança estratègica entre l'Espitau Val d'Aran i l'Hospital del Mar.
L'import total en què es valoren aquestes dues noves accions és de 304.452,45 euros anuals.
En la reunió de la Comissió Mixta de Seguiment prevista en el Decret 354/2001, de 18 de desembre, celebrada el 27 de març de 2015, es va acordar una revisió del finançament previst per a les prestacions de cirurgia ortopèdica i traumatologia i d'oncologia en la quantitat abans esmentada que, per a l'any 2015, es finançarà des del Departament de Salut a través d'una addenda del conveni 2006 entre el SABS i el CatSalut i que, paral·lelament, mitjançant la Comissió Bilateral Govern de la Generalitat-Conselh Generau d'Aran, s'incorporarà com a ampliació dels mitjans econòmics transferits al finançament general de l'Aran per als exercicis posteriors.
En conseqüència escau adaptar la quantia inicialment fixada en els decrets 354/2001, de 18 de desembre, i 196/2013, de 23 de juliol, a la realitat actual i futura del nivell de serveis que cal prestar per tal de garantir la qualitat exigible d'aquests serveis, així com també per garantir un marc estable de finançament dels serveis sanitaris traspassats al Conselh Generau d'Aran.
La Comissió Bilateral Govern de la Generalitat – Conselh Generau d'Aran, òrgan permanent de relació entre els governs i les administracions de la Generalitat i d'Aran, d'acord amb l'article 84.1.d) de la Llei, té entre les seves funcions l'adopció dels acords de transferència de competències o traspassos de béns i serveis que corresponguin.
D'acord amb tot l'exposat, la Comissió Bilateral Govern de la Generalitat – Conselh Generau d'Aran, en la seva sessió de 29 de juliol de 2015, acorda l'ampliació de l'aportació econòmica de la Generalitat amb l'objecte esmentat.
-1 Ampliació de l'aportació econòmica
S'amplia l'aportació econòmica de la Generalitat de Catalunya per al finançament de les competències transferides en matèria de sanitat en tres-cents quatre mil quatre-cents cinquanta dos euros amb quaranta-cinc cèntims (304.452,45 €) anuals, per fer front a l'increment del nombre i de la complexitat de les actuacions sanitàries que presta l'Espitau Val d'Aran en els àmbits de la cirurgia ortopèdica, la traumatologia i l'oncologia
El càlcul de la dotació econòmica previst en el paràgraf anterior s'ha establert per a tota l'anualitat.
Per a l'exercici 2015, aquest import anirà a càrrec del Departament de Salut a través d'una addenda al conveni 2006 entre el SABS i el Servei Català de la Salut.
Per a exercicis futurs, aquest import s'incorporarà al capítol específic dels Pressupostos de la Generalitat per al finançament del Conselh Generau d'Aran, i anirà a càrrec del Departament competent en matèria de relacions entre la Generalitat i el Conselh.
Aquest acord produeix efectes a partir de l'1 de gener de 2015.